Et letbanetog er mandag eftermiddag kørt sammen med en personbil i krydset ved Randersvej og Stockholmsgade i det nordlige Aarhus.

Uheldet skete omkring 15.15. Politiet har været på stedet og er fortsat i gang med at få klarhed over, hvordan uheldet kunne ske, fortæller vagtchef ved Østjyllands Politi Peter Hunniche til DR Østjylland.

- Letbanen skal ligeud, og der er en personbil, der skal til venstre. I den forbindelse påkører de to hinanden. Vi har ikke endnu overblik over omstændighederne omkring uheldet - altså hvordan det kunne ske - men det skal vores undersøgelser så nu klarlægge, siger han.

Føreren af bilen blev kørt væk med ambulance, men angiveligt ikke med alvorlige skader.